Metodické usmernenie k príspevku na edukačné publikácie zo štátneho rozpočtu na školský rok 2024/2025

 
1. Príspevok na edukačné publikácie zo štátneho rozpočtu 
 
Ministerstvo školstva, výskumu, vývoja a mládeže SR (ďalej len „ministerstvo školstva“) poskytne zo štátneho rozpočtu (ďalej len „ŠR“) v roku 2024 základným školám, špeciálnym základným školám, stredným školám a špeciálnym stredným školám príspevok na edukačné publikácie, ktorými sú učebnice, pracovné učebnice, pracovné zošity a učebné texty s vydanou platnou doložkou (ďalej len „edukačné publikácie“).  

Z príspevku na edukačné publikácie zo ŠR budú školy oprávnené obstarávať edukačné publikácie pre všetky vyučovacie predmety.

Tabuľka č. 1 Výška príspevku na edukačné publikácie zo ŠR na žiaka podľa druhu školy, ročníka, druhu zdravotného znevýhodnenia v eurách na školský rok 2024/2025 

Príspevok na edukačné publikácie zo ŠR na školský rok 2024/2025 sa každej škole určí podľa 
- počtu žiakov podľa stavu k 15. septembru 2023 (údaje zo štatistických výkazov od CVTI „Škol (MŠVVŠ SR) 3-01“ a „Škol (MŠVVŠ SR) 4-01“) a 
- výšky príspevku na edukačné publikácie na žiaka.  
 
Konkrétnu výšku príspevku na edukačné publikácie zo ŠR, ktorý bude škole poskytnutý, si škola môže vyhľadať na webovej stránke ministerstva školstva v časti Financovanie školstva – Financovanie regionálneho školstva – Príspevok na edukačné publikácie – Rok 2024.

2. Postup pri výbere a nákupe edukačných publikácií z príspevku na edukačné publikácie zo ŠR 
 
Škola si za príspevok na edukačné publikácie zo ŠR zaobstará výhradne edukačné publikácie zo Zoznamu EP na príspevok zo ŠR, ktorý je zverejnený na webovej stránke ministerstva školstva v časti Financovanie školstva – Financovanie regionálneho školstva – Príspevok na edukačné publikácie – Rok 2024.  

Zoznam EP na príspevok zo ŠR bude aktualizovaný jedenkrát v mesiaci (t. j. dopĺňaný o tie edukačné publikácie, ktorým bola od poslednej aktualizácie vydaná doložka).  
 
Pri výbere edukačných publikácií, ktoré škola nakúpi z príspevku na edukačné publikácie zo ŠR, sa škola riadi svojimi skladovými zásobami, vlastnými kritériami na kvalitu edukačnej publikácie a potrebami žiakov.  

Škola môže z príspevku na edukačné publikácie zo ŠR zaobstarať aj viac kusov, ako je počet žiakov triedy, musí však dodržať pravidlo, že edukačné publikácie sú uvedené v Zozname EP na príspevok zo ŠR. Edukačné publikácie uvedené v Zozname EP na príspevok zo ŠR sa môžu nakupovať aj pre potreby učiteľov, prípadne škola môže nakúpiť edukačné publikácie na ďalšie školské roky podľa predpokladaného počtu žiakov v ročníku. 
 
Školám je na webovej stránke ministerstva školstva v časti Financovanie školstva – Financovanie regionálneho školstva – Príspevok na edukačné publikácie – Rok 2024 k dispozícii dokument „Odporúčaný postup pri obstarávaní edukačných publikácií na školský rok 2024/2025“.  

Škola, ktorej budú zo ŠR poskytnuté finančné prostriedky na nákup edukačných publikácií, je oprávnená z príspevku na edukačné publikácie zo ŠR uhrádzať faktúry vrátane DPH iba za nákup edukačných publikácií zo zoznamu edukačných publikácií s názvom „Zoznam EP na príspevok zo ŠR“, zverejnenom na webovej stránke ministerstva školstva v časti Financovanie školstva – Financovanie regionálneho školstva – Príspevok na edukačné publikácie – Rok 2024. 

Oprávnené obdobie na použitie finančných prostriedkov zo ŠR na nákup edukačných publikácií na školský rok 2024/2025 je od 05.04.2024 do 04.12.2024 – (t. j. úhrada faktúry bude možná najskôr 05.04.2024 a posledná úhrada faktúry bude možná najneskôr 04.12.2024). 

Výdavky na nákup edukačnej publikácie, ktorá nie je uvedená v Zozname EP na príspevok zo ŠR, si škola z príspevku na edukačné publikácie zo ŠR nemôže uhradiť.  
 
Škola si v prípade potreby môže zo Zoznamu EP na príspevok zo ŠR zakúpiť edukačné publikácie aj z vlastných zdrojov. V rámci jednej faktúry a jej úhrady škola môže vlastné zdroje a zdroje zo ŠR kombinovať.   
 
Nevyčerpané finančné prostriedky z príspevku na edukačné publikácie zo ŠR je potrebné prostredníctvom zriaďovateľa školy vrátiť najneskôr do 04.12.2024 na účet regionálneho úradu školskej správy (ďalej len „RÚŠS“). Pri vrátení finančných prostriedkov je potrebné postupovať v súlade s usmernením príslušného RÚŠS k vráteniu nevyčerpaných finančných prostriedkov. 
 
Otázky súvisiace s vyúčtovaním príspevku na edukačné publikácie zo ŠR je potrebné adresovať na príslušný RÚŠS. 

Kontakt pre otázky súvisiace s výškou príspevku na edukačné publikácie zo ŠR, Zoznamom EP na príspevok zo ŠR a verejným obstarávaním:    
E-mail: prispevokucebnice@minedu.sk